Asociaţiile de proprietari şi relaţia acestora cu furnizorii de utilităţi publice

1.Înfiinţarea, organizarea şi funcţionarea asociaţiilor de proprietari

Înfiinţarea, organizarea şi funcţionarea asociaţiilor de proprietari sunt reglementate prin Legea nr. 230 din 6 iulie 2007, dar şi prin Normele metodologice de aplicare a Legii nr. 230/2007 privind înfiinţarea, organizarea şi funcţionarea asociaţiilor de proprietari, norme care au fost aprobate prin H.G. 1588/2007.
Potrivit art.3, lit.g) din Legea 230/2007, "asociaţia de proprietari reprezintă forma de asociere autonomă şi nonprofit a majorităţii proprietarilor dintr-un condominiu".
Prin condominiu (clădire - bloc de locuinţe), tot în sensul aceleiaşi  legi, se înţelege "proprietatea imobiliară formată din proprietăţi individuale, definite apartamente sau spaţii cu altă destinaţie decât aceea de locuinţe, şi proprietatea comună indiviză. Poate fi definit condominiu şi un tronson cu una sau mai multe scări, din cadrul clădirii de locuit, în condiţiile în care se poate delimita proprietatea comună" [(art. 3, lit.a)].
În ceea ce priveşte Legea nr. 230/2007, în art.4, alin.(1), (2) sunt prevăzute următoarele:

- "Asociaţia de proprietari are drept scop administrarea şi gestionarea proprietăţii comune care, pe lângă drepturi, impune obligaţii pentru toţi proprietarii",
- "Consecinţele neluării măsurilor de organizare şi funcţionare cu privire la administrarea şi gestiunea proprietăţii comune sunt în răspunderea juridică a tuturor proprietarilor sau a reprezentanţilor acestora, după caz".
În art.5, alin.(1),(2),(3) din lege se stipulează următoarele:

- "Asociaţia de proprietari se înfiinţează prin acordul scris a cel puţin jumătate plus unu din numărul proprietarilor apartamentelor şi spaţiilor cu altă destinaţie decât aceea de locuinţă, din cadrul unei clădiri. Acordul se consemnează într-un tabel nominal, reprezentând anexă la acordul de asociere",
Proprietarii membri ai asociaţiei de proprietari  au drepturi şi obligaţii prevăzute de  art.9 – art.20 din lege.

Referitor la organizarea şi funcţionarea asociaţiei de proprietari, potrivit art.21, alin.(1), "la adunarea generală de constituire a asociaţiei, proprietarii vor alege dintre cei prezenţi un comitet executiv. Acesta este format din preşedintele asociaţiei de proprietari şi un cenzor sau o comisie de cenzori". 
La art.36 din Legea 230/2007, sunt specificate principalele atribuţii ale administratorului care poate fi, persoană fizică sau juridică. Aceste atribuţii sunt: 
b)  "gestionarea bunurilor materiale şi a fondurilor băneşti;

          c) efectuarea formalităţilor necesare în angajarera contractelor cu furnizorii de servicii pentru exploatarea şi întreţinerea clădirii, derularea şi urmărirea realizării acestor contracte.

e)  gestionarea modului de îndeplinire a obligaţiilor cetăţeneşti ce revin proprietarilor în raport cu autorităţile publice. Obligaţiile cetăţeneşti sunt cele stabilite, potrivit legii, de adunarea generală a proprietarilor";

În conformitate cu art.47 din aceeaşi lege, cheltuielile asociaţiei de proprietari sunt următoarele:

           a)  "cheltuieli pe număr de persoane care locuiesc sau desfăşoară

activităţi în proprietăţi individuale;
b) cheltuieli pe consumuri individuale;

c) cheltuieli pe cota-parte indiviză, în funcţie de suprafaţa utilă a proprietăţii individuale;
          d) cheltuieli pe beneficiari, aferente serviciilor individuale ale proprietarilor, dar gestionate financiar prin intermediul asociaţiei de proprietari;
e) cheltuieli pe consumatori tehnici;
f)  cheltuieli de altă natură".
În ceea ce oriveşte raportul dintre administraşia publică locală şi centrală şi asociaţiile de proprietari, în art.52, alin.(1) şi (2) se menţionează: 

- "Consiliile locale ale municipiilor, oraşelor, comunelor şi ale sectoarelor municipiului Bucureşti sprijină activitatea asociaţiilor de proprietari pentru realizarea scopurilor şi sarcinilor ce le revin, potrivit prevederilor legale în vigoare",
- "În cadrul aparatului propriu, consiliile locale organizează un compartiment specializat în sprijinirea şi îndrumarea asociaţiilor de proprietari".
Referitor la Normele metodologice de aplicare a Legii nr. 230/2007 privind înfiinţarea, organizarea şi funcţionarea asociaţiilor de proprietari, norme care au fost aprobate prin H.G. 1588/2007, acestea cuprind pe lângă dispoziţii generale şi:

- dispoziţii privind înfiinţarea, organizarea, funcţionarea şi administrarea asociaţiilor de proprietari,

-    repartizarea cheltuielilor reprezentate de întreţinerea, repararea şi exploatarea condominiilor,

-   repartizarea cheltuielilor pe număr de persoane,

-   repartizarea cheltuielilor pe consumuri individuale,

-   repartizarea cheltuielilor pe cota-parte indiviză de proprietate,

-   repartizarea cheltuielilor pe beneficiari, 

-   repartizarea cheltuielilor pe consumatori tehnici,
-  repartizarea cheltuielilor de altă natură (cheltuieli efectuate pentru plata unor servicii),
-  raportul dintre administraşia publică locală şi centrală şi asociaţiile de proprietari.
2. Furnizorii de servicii publice
În conformitate cu art.42 alin. (1), (2), (3) din Legea nr. 51/2006 privind serviciile comunitare de utilităţi publice, "furnizarea unui serviciu de utilităţi publice se realizează în baza unui contract de furnizare sau prestări de servicii încheiat între operator şi utilizatorul direct".
"Contractul de furnizare a serviciului constituie actul juridic prin care se reglementează raporturile dintre operator şi utilizator cu privire la furnizarea, utilizarea, facturarea şi plata unui serviciu de utilităţi publice."
"În cazul serviciilor prestate în regim continuu prin intermediul reţelelor de conducte – alimentarea cu apă rece, canalizarea şi epurarea apelor uzate, colectarea şi evacuarea apelor pluviale, alimentarea cu apă caldă pentru consum, alimentarea cu agent pentru încălzire, contractele de furnizare sau de prestare a serviciilor se încheie între operator şi utilizator pe termen nedeterminat".
În ceea ce priveşte relaţia furnizorilor de servicii publice (apă rece, apă caldă menajeră, căldură) şi populaţie prin intermediul asociaţiilor de proprietari aceasta este reglementată astfel:

A .Serviciul de alimentare cu apă şi de canalizare

Cadrul juridic unitar privind înfiinţarea, organizarea, gestionarea, finanţarea, exploatarea, monitorizarea şi controlul funcţionării serviciului public de alimentare cu apă şi de canalizare al localităţilor este stabilit de Legea 241 din 22 iunie 2006, privind  serviciul de alimentare cu apă şi canalizare.
În ceea ce priveşte operatorii şi utilizatorii (serviciului de alimentare cu apă şi de canalizare), potrivit art.25, alin.(1) din lege "au calitatea de operatori furnizorii/prestatorii serviciului de alimentare cu apă şi de canalizare care asigură funcţionarea, gestionarea, administrarea şi exploatarea sistemelor de alimentare cu apă şi de canalizare aferente serviciului. Aceştia îşi desfăşoară activitatea pe baza unei licenţe".

În concordanţă cu prevederile art.27, (alin.1) "au calitatea de utilizator al serviciului de alimentare cu apă şi de canalizare orice persoană fizică sau juridică ce deţine, în calitate de propietar sau cu drept de folosinţă dat de proprietar, un imobil având branşament propriu de apă potabilă sau racord propriu de canalizare şi care beneficiază de serviciile operatorului pe bază de contract de furnizare/prestare".
Principalele categorii de utilizatori ai serviciului de alimentare cu apă şi de canalizare sunt prevăzute în art.27, alin.(3):
a) "operatori economici;

b) instituţii publice;

c) utilizatori casnici: persoane fizice sau asociaţii de proprietari/chiriaşi".
Referitor la drepturile şi obligaţiile utilizatorilor şi operatorilor în art.29 alin. (1) se menţionează că" raporturile juridice dintre operator şi utilizatori, drepturile şi obligaţiile utilizatorilor, respectiv ale operatorului, sunt prevăzute în regulamentul serviciului şi în contractul de furnizare/prestare a serviciului".

Regulamentul serviciului de alimentare cu apă şi de canalizare trebuie să conţină următoarele prevederi, care sunt menţionate în art.29, alin.(2):
a) "accesul la informaţiile de interes public privind serviciul de alimentare cu apă şi de canalizare,
b) condiţiile de acces şi de utilizare a serviciului, în funcţie de caracteristicile sistemului de alimentare cu apă şi de canalizare, de programele de reabilitare, extindere şi modernizare a acestora şi cu respectarea reglementărilor tehnice şi comerciale specifice,
c) dreptul oricărui utilizator de a avea montat pe branşamentul care îl deserveşte, la limita de proprietate, un aparat de măsurare a consumului".
În art.30, alin.(1),(2),(3),(4),(5) sunt stipulate următoarele:
- "Furnizarea serviciului de alimentare cu apă şi de canalizare se realizează numai pe bază de contract de furnizare/prestare. Acest contract poate fi individual sau colectiv",
- "Utilizatorii trebuie să respecte clauzele contractului de furnizare a serviciului de alimentare cu apă şi de canalizare, inclusiv prevederile regulamentului serviciului",
- "Factura pentru furnizarea/prestarea serviciului de alimentare cu apă şi de canalizare se emite, cel mai târziu, până la data de 15 a lunii următoare celei în care a fost efectuată prestaţia".
- "Penalităţile de întârziere, apar în cazul neachitării facturii, în termen de 30 de zile de la data scadenţei",
- "Nerespectarea de către utilizatori a prevederilor contractelor de furnizare a serviciului de alimentare cu apă şi de canalizare sau ale regulamentului serviciului atrage plata unor penalităţi şi despăgubiri pentru daunele provocate. Sunt situaţii când este sistat serviciului prestat, potrivit  prevederilor contractuale".

Potrivit art.31, alin.(1), "operatorii au dreptul să sisteze furnizarea serviciului acelor utilizatori care nu îşi achită contravaloarea serviciilor prestate în cel mult 30 de zile calendaristice de la data expirării termenului de plată a facturilor. Aceştia au dreptul să  solicite recuperarea debitelor în instanţă".

În art.31, alin.(2),( 3),( 4) sunt stipulate următoarele:

- "Măsura debranşării de la reţeaua publică se poate lua numai în urma unei notificări prealabile adresate utilizatorului restant. Aceasta poate fi pusă în aplicare, după 5 zile lucrătoare de la data primirii notificării". 
- "În aceste condiţii, reluarea prestării serviciului de alimentare cu apă şi de canalizare se va face în termen de maximum 5 zile lucrătoare de la efectuarea plăţii".

- "Calitatea de utilizator se pierde, dacă în termen de 3 luni de la data debranşării nu se solicită reluarea furnizării serviciului, iar reluarea prestării serviciului se face ca pentru un nou utilizator, în baza unui nou contract de furnizare a serviciului".
Drepturile şi obligaţiile utilizatorilor şi operatorilor sunt stipulate în art.28-art.33 din Legea nr. 241/2006.

Serviciul public de alimentare cu apă şi de canalizare mai este reglementat şi prin:

- Legea 51/2006 – Legea serviciilor comunitare de utilităţi publice,
- Ordinul M.L.P.A.T. nr. 29/N/1993 (M.O. nr. 25/27.01.1994) – pentru aprobarea Normativului-cadru privind contorizarea apei şi a energiei termice la populaţie, instituţii publice şi agenţi economici.
B. Serviciul public de alimentare cu energie termică
Cadrul juridic care reglementează desfăşurarea activităţilor specifice serviciilor publice de alimentare cu energie termică utilizată pentru încălzire şi prepararea apei calde de consum este stabilit de Legea 325  din 14 iulie 2006 – Legea privind serviciul public de alimentare cu energie termică. 
Potrivit art.1, alin.(1) din această lege, "desfăşurarea activităţilor specifice serviciilor publice de alimentare cu energie termică utilizată pentru încălzire şi prepararea apei calde de consum, cât şi producerea, transportul, distribuţia şi furnizarea energiei termice în sistem centralizat, trebuie să se facă în condiţii de eficienţă şi la standarde de calitate".
În art.1, alin (2) se menţionează că "prevederile acestei legi se aplică serviciului public de alimentare cu energie termică în sistem centralizat, înfiinţat şi organizat la nivelul comunelor, oraşelor, municipiilor sau judeţelor".
Art. 8, alin. (1) introduce prevederea potrivit căreia înfiinţarea, organizarea, coordonarea, monitorizarea şi controlul serviciului public de alimentare cu energie termică reprezintă obligaţii ale autorităţilor administraţiei publice locale.

În ceea ce priveşte contorizarea utilizatorilor de energie termică, potrivit art.26, alin.(1) "este obligatorie montarea grupurilor de măsurare a energiei termice în punctele de delimitare a instalaţiilor din punctul de vedere al proprietăţii sau al dreptului de administrare, ori în alte puncte, convenite între părţile contractante". 

Referitor la relaţiile contractuale, în art. 28, alin. (1) este introdusă prevederea, potrivit căreia, "contractul de furnizare a energiei termice se încheie, la nivel de branşament termic, între operatorul care are şi calitatea de furnizor şi utilizatorii de energie termică". 

 Potrivit art.28, alin.(2), "în cazul condominiilor, contractul de furnizare a energiei termice, la solicitarea operatorului care are şi calitatea de furnizor, este însoţit de convenţii, încheiate de acesta cu fiecare consumator din condominiu, alimentat prin acelaşi branşament termic, cu respectarea prevederilor din contractul-cadru de furnizare a energiei termice".
În conformitate cu art.28, alin.(3), "contractul de furnizare a energiei termice şi convenţiile individuale trebuie să prevadă clauze privind accesul persoanelor autorizate pe proprietatea utilizatorului în scopul preluării informaţiilor de la aparatele şi dispozitivele sistemului de repartizare a costurilor". 

În legătură cu protecţia utilizatorului de energie termică, art.30, alin.(1) prevede că, debranşarea totală a instalaţiilor interioare de încălzire şi/sau pentru apă caldă menajeră ale unui utilizator tip condominiu se va face în următoarele condiţii cumulative: 

a) "acordul scris al asociaţiei de proprietari, exprimat prin hotărârea adunării generale,
b) anunţarea operatorului care are şi calitatea de furnizor şi a autorităţii administraţiei publice locale cu 30 de zile înainte de debranşare". 
Conform art.30, alin.(2), deconectarea unui consumator de energie termică dintr-un condominiu se face cu respectarea următoarelor condiţii cumulative: 

a) "acordul vecinilor de apartament, atât pe orizontală, cât şi pe verticală; 

b) acordul scris al asociaţiei de proprietari, exprimat prin hotărârea adunării generale, asupra intenţiei de realizare a unui sistem individual de încălzire; 

c) anunţarea, în scris, a operatorului care are şi calitatea de furnizor, cu cel puţin 30 de zile înainte". 

Drepturile operatorilor serviciului public de alimentare cu energie termică sunt prevăzute de art.32-art.34 din Legea 325/2006, iar obligaţiile acestora sunt specificate în art.35-art.36 din aceeaşi lege.

În ceea ce priveşte drepturile utilizatorilor de energie termică, acestea sunt stipulate în art.37 din Legea 325/2006, în timp ce obligaţiile acestora sunt prevăzute în art.38-art.39 din aceeaşi lege.
Stabilirea preţurilor şi a tarifelor este reglementată potrivit art.40-art.42 din Legea 325/2006.
Serviciul public de alimentare cu energie termică mai este relementat şi prin Legea nr. 51/2006 – Legea serviciilor comunitare de utilităţi publice.
3. Federaţia Asociaţiilor de Proprietari din România (F.A.P.R.)
F.A.P.R. este prima instituţie în domeniu, cu drept de reprezentare a asociaţiilor de proprietari la nivel naţional. 

F.A.P.R. s-a constituit in baza Legii nr. 21/1924 – Legea pentru persoanele juridice (asociaţii şi fundaţii), înlocuită cu O.G. nr. 26/2000 (Ordonanţa cu privire la asociaţii şi fundaţii), ca persoană juridică română, non-profit, apolitică, neguvernamentală, formată prin asocierea unor persoane juridice non-profit cu scop si obiect de activitate asociaţiile de proprietari.

Scopul F.A.P.R. este reprezentat de realizarea unui sistem integrat de reprezentare, informare, documentare şi colaborare la nivel naţional în domeniul proprietăţii condominiale (forma de proprietate în comun din blocurile de locuinţe şi nu numai).
Obiectivele F.A.P.R. sunt următoarele :

- Reprezentarea intereselor asociaţiilor de proprietari din România, membre si nemembre ale F.A.P.R., la nivel central, în faţa Parlamentului, Preşedinţiei si Guvernului României, precum si la nivel local în faţa autorităţilor administraţiei publice si private, a regiilor si societăţilor comerciale furnizoare de servicii publice de gospodărie comunală (apă, gaze, termoficare, canalizare, salubritate, energie electrică, etc.) prin forme juridice de reprezentare locală,

- Iniţiative legislative: elaborări si promovări de proiecte de legi şi acte normative în domeniul proprietăţii condominiale,

- Sprijinirea înfiinţării şi funcţionării asociaţiilor de proprietari din România,

- Dezvoltarea activităţilor din cadrul asociaţiilor de proprietari din România,

- Crearea unui mecanism, sistem financiar local/central benefic proprietarilor, în ceea ce priveşte serviciile de tip administrativ, tehnic, juridic si economic pentru imobile si terenurile aferente - credite subvenţionate, finanţări nerambursabile etc..
ANEXĂ
Legislaţia specifică asociaţiilor de proprietari
1. Legea nr.  230/2007 (M.O. nr. 490/23.07.2007) - Lege privind înfiinţarea, organizarea si funcţionarea asociaţiilor de proprietari.

2. H.G. nr.  1588/2007  (M.O. nr. 43/18.01.2008) - pentru aprobarea Normelor metodologice de aplicare a Legii nr. 230/2007 privind înfiinţarea, organizarea si funcţionarea asociaţiilor de proprietari.
3. O.G. nr. 5/2001 (M.O. nr. 422/30.07.2001) – privind procedura somaţiei de plată.
Legislaţia serviciilor publice (apă rece, apă caldă menajeră, căldură)

1. H.G. nr. 348/1993 (M.O. nr. 190/10.08.1993) - privind contorizarea apei si a energiei termice la populatie, instituţii publice şi agenţi economici.
2. H.G. nr. 933/2004 (M.O. nr. 616/07.07.2004) - privind contorizarea consumatorilor racordati la sistemele publice centralizate de alimentare cu energie termica (apă caldă şi încălzire).

3. H.G. nr. 609/2007 (M.O. nr. 427/27.06.2007) - pentru modificarea art.2 alin.(2) din H.G. nr. 933/2004 privind contorizarea consumatorilor racordaţi la sistemele publice centralizate de alimentare cu energie termică.
4. Ordinul A.N.R.S.C. (Autoritatea Naţională de Reglementare pentru Serviciile Publice de Gospodărie Comunală) nr. 233/2004 (M.O. nr. 862/21.09.2004) - Ordin al preşedintelui A.N.R.S.C. pentru aprobarea unor reglementări privind contorizarea consumatorilor racordaţi la sistemele publice centralizate de alimentare cu energie termică.
5. Ordinul nr.483/2008 (M.O. nr.735/2008) al preşedintelui Autorităţii Naţionale de Reglementare pentru Serviciile Comunitare de Utilităţi publice privind aprobarea Contractului-cadru de furnizare a energiei termice.

6. Ordinul nr.255/2006 (M.O. 385/2006) al preşedintelui Autorităţii Naţionale de Reglementare pentru Serviciile Publice de Gospodărie Comunală privind modificarea şi completarea Ordinului preşedintelui A.N.R.S.C. (Autoritatea Naţională de Reglementare pentru Serviciile Publice de Gospodărie Comunală) nr. 233/2004, pentru aprobarea unor reglementări privind contorizarea consumatorilor racordaţi la sistemele publice centralizate de alimentare cu energie termică.
7. Ordinul A.N.R.S.C. nr. 259/2004 (M.O. nr. 979/25.10.2004) – Ordin al preşedintelui A.N.R.S.C. pentru aprobarea Normelor privind autorizarea în domeniul montării şi exploatării sistemelor de repartizare a costurilor pentru încălzire şi apă caldă de consum în imobile de tip condominiu.
8. Ordinul 376/2008 (M.O. 570/2008) al preşedintelui Autorităţii Naţionale de Reglementare pentru Serviciile Comunitare de Utilităţi Publice pentru modificarea Normelor privind autorizarea în domeniul montării şi exploatării sistemelor de repartizare a costurilor pentru încălzire şi apă caldă de consum în immobile de tip condominium, aprobate prin Ordinul preşedintelui Autorităţii Naţionale de Reglementare pentru Serviciile Publice de Gospodărie Comunală nr. 259/2004.
9. Legea nr. 51/2006 (M.O nr. 254/21.03.2006) - privind serviciile comunitare de utilităţi publice.

10. Decizia A.N.R.E. (Autoritatea Naţională de Reglementare în domeniul Energiei)  nr. 70/1999 (M.O. nr. 633/24.12.1999) - pentru aprobarea contractelor-cadru de furnizare a energiei termice.
11. Ordin nr. 3/2006 (M.O. 205/2006) al preşedintelui A.N.R.E. pentru aprobarea obligativităţii titularilor de licenţe aflaţi în competenţa de reglementare a Autorităţii Naţionale de Reglementare în Domeniul Energiei de a se conforma Contractului-cadru de furnizare a energiei termice pentru utilizatori de tip urban (asociaţii de proprietari/locatari sau persoane fizice asimilate acestora, societăţi comerciale, instituţii publice), prevăzut în anexa nr. 2 la Ordinul preşedintelui Autorităţii Naţionale de Reglementare pentru Serviciile Publice de Gospodărire Comunală nr. 233/2004 pentru aprobarea unor reglementări privind contorizarea consumatorilor racordaţi la sistemele publice centralizate de alimentare cu energie termică.
12. Ordinul nr.22/2002 (M.O. 686/2002) al preşedintelui A.N.R.E. privind modificarea penalităţilor prevăzute în contractele-cadru de furnizare a energiei electrice şi termice consumatorilor captivi.
13. Ordin A.N.R.E. nr. 41/2005 (M.O. nr. 948/25.10.2005) - Ordin al preşedintelui A.N.R.E. pentru aprobarea modului de aplicare a tarifelor binom de către furnizorii de energie termică.

14. Legea nr. 325/2006 (M.O. nr. 651/27.07.2006) - privind serviciul public de alimentare cu energie termică.

15. O.U.G. nr. 48/2004 (M.O. nr. 563/24.06.2004) - pentru adoptarea unor măsuri privind furnizarea energiei termice populaţiei, pentru încălzirea locuinţei si prepararea apei calde de consum, prin sisteme publice centralizate de alimentare cu energie termică.

16. O.G. nr. 36/2006 (M.O. nr. 692/14.08.2006) - privind instituirea preţurilor locale de referinţă pentru energia termică furnizată populaţiei prin sisteme centralizate.

17. H.G. nr. 941/2002 (M.O. nr. 673/11.09.2002) - privind organizarea si funcţionarea A.R.C.E (Agenţia Română pentru Conservarea Energiei).
18. O.G.  nr.22/2008 (M.O. nr. 628/29.08.2008) - privind eficienţa energetică şi promovarea utilizării la consumatorii finali a surselor regenerabile de energie.
19. Ordinul M.L.P.A.T. nr. 29/N/1993 (M.O. nr. 25/27.01.1994) – pentru aprobarea Normativului-cadru privind contorizarea apei şi a energiei termice la populaţie, instituţii publice şi agenţi economici.

     20. H.G. nr. 1.591/2002 (M.O. nr. 85/11.02.2003) - pentru aprobarea Regulamentului-cadru de organizare şi funcţionare a serviciilor publice de alimentare cu apă şi de canalizare.

21. Legea 241/2006 (M.O. nr. 563/29.06.2006) – privind serviciul de alimentare cu apă şi de canalizare.

